送趙希郮
作者：王質
朝代：宋

paragraphs: 集英殿下識乃翁，遺愛樓前又識儂。
參差兩紀短一載，伏想鬢髮秋蓬蓬。
道阻且脩不可見，何喜老兄相會逢。
老兄顔色清而丰，娟娟秋水開芙蓉。
鐵甕城頭拭硎刃，晚榜咫尺春旗紅。
觚稜金爵面成背，半帆楚月迎淮風。
相思江西子王子，尋盟來與白鷗同。
江莎濃澹俄一再，庾樓却倚廬山峰。
吾宗乃有此豚犬，掩鼻急趨風露中。
老兄久厭臭來逐，是行不復塵相蒙。
亦欲柁牙把船尾，琵琶洲上携手吟青楓。